Sani te tee ni tetniñu Jesús ma,
ni ka ndatnaꞌa de jiꞌin ya ma,
te ni ka ndakani de ndaka ja ni ka saꞌa de jiꞌin ja ni ka kaxtnuꞌu de nuu ñayii ma.
Jesús ma,
jiñaꞌa ya:
―‍Neꞌe koo ni,
te jín koo o jín ndatatu o vala in nuu kuu jin koo‑ni maa o ―‍kúu ya jiñaꞌa ya.
Chi vaa kuan koo ve koo ñayii ma ka kuu i,
te ni ñatuu kúu jin niꞌi de tiempu ja jin kaa de xita.
Chukan kúu ja Jesús ma jiꞌin tee ni tetniñu ya ma,
kuan koo de jiꞌin ya in nuu barcu in nuu kuu jin koo‑ni maa de jiꞌin ya.
Kovaa kuaꞌa ñayii ni ka jini ja kuan koo de jiꞌin ya ma,
te ni ka ndakuni i ja kuan koo de jiꞌin Jesús ma.
Te sani te ndaka ñayii ndaka ñuu ma,
ka jinu i kuan koo i ichi kuaꞌan ya ma,
te xinañuꞌu‑ka i ni ka kenda koo.
Ja ni nuu Jesús ma nuu barcu ma,
te ni jini ya kuaꞌa xeen ñayii ma,
te ni kundaꞌvi ini ya i,
chi vaa sukan ka kuu ndikachi kiti ñatuu na tee jito ñaꞌa,
sukan ka kuu i.
Te ni kejaꞌa ya kuaꞌa ja káxtnuꞌu ya.
Kovaa nuu ve kukuee‑ka ma,
te tee ka ndikin ya ma,
ni ka jan tuꞌva de ya,
te ka jiñaꞌa de:
―‍Jâ ve kukuee,
te nuu ka iyo o ya chi in nuu masu nawa iyo kuiti kúu.
Ndakuan‑taꞌvi ni nuu ñayii a,
sukan‑vaꞌa jín koo i ichi yuꞌu ñuu a,
na jin kuaan i ja jin kaa i ―‍ka kuu de ka jiñaꞌa de.
Kovaa Jesús ma,
ni ndakoneꞌe ya:
―‍Jin kuaꞌa maa ni ja jin kaa i ―‍kúu ya jiñaꞌa ya.
Te ni ka ndakoneꞌe de:
―‍¿Kúni ni ja jin koo sa jin kuaan sa uu cientu denario xtatila,
sukan‑vaꞌa jin kuaꞌa o ja jin kaa i?
―‍ka kuu de ka jiñaꞌa de.
Jesús ma,
jiñaꞌa ya:
―‍¿Na saa xtatila ka nevaꞌa ni?
Kuán koo ni kuán koto ni ―‍kúu ya jiñaꞌa ya.
Te nuu ni ka jini de ma,
te ka jiñaꞌa de:
―‍Uꞌun xtatila jiꞌin uu‑ni tiaka iyo ―‍ka kuu de ka jiñaꞌa de.
Sani te ni tatnuni ya ja jin kunukoo tutu jaku jaku ñayii ma nuu yiꞌi ma.
Te ni ka jinkoo tutu cientu cientu ñayii ma jiꞌin uu xiko uxi (50),
uu xiko uxi (50) ñayii ma.
Sani te ni keꞌen Jesús ma uꞌun xtatila ma jiꞌin uu tiaka ma,
te ni ndonenuu ya ichi andivi ma,
te ni ndakuan‑taꞌvi ya nuu Suꞌsi ma ja iyo ja jin kaa de ma,
te ni taꞌvi ya xtatila ma.
Sani te ni waꞌa ya tee ka ndikin ya ma,
sukan‑vaꞌa jin kuaꞌa de ja jin kaa ñayii ma.
Te ni sakuechi ya nduu tiaka ma,
te ni waꞌa ya ja jin kaa ndaka ñayii ma.
Ndaka ñayii ma,
ni ka jaa i onde ni ka ndutu chii i ma.
Te suꞌva ni ndoo‑ka,
te ni ka ndachitu uxi uu‑ka chika taꞌvi xtatila ma jiꞌin tiaka ma.
Te ñayii ni ka jaa ma chi uꞌun mil tee ma ni yo kuu.